Document ID: 31987R2094

*****
ΚΑΝΟΝΙΣΜΟΣ (ΕΟΚ) αριθ. 2094/87 ΤΟΥ ΣΥΜΒΟΥΛΙΟΥ
της 13ης Ιουλίου 1987
για την τροποποίηση του κανονισμού (ΕΟΚ) αριθ. 2731/75 για τον καθορισμό των ποιοτικών τύπων του μαλακού σίτου, της σίκαλης, της κριθής, του αραβοσίτου, του σόργου και του σκληρού σίτου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1900/87 (2), και ιδίως το άρθρο 3 παράγραφος 5.
την πρόταση της Επιτροπής (3),
την γνώμη του Ευρωπαϊκού Κοινοβουλίου (4),
Εκτιμώντας ότι η εξέλιξη της παραγωγής και της κατανάλωσης στον τομέα του σκληρού σίτου καθιστά αναγκαία την ενίσχυση των ποιοτικών όρων που απαιτούνται στην παρέμβαση· ότι, για την επίτευξη του στόχου αυτού, απαιτείται προηγουμένως τροποποίηση του ποιοτικού τύπου· για το σκοπό αυτό, πρέπει κυρίως αφενός να ενισχυθούν οι απαιτήσεις σχετικά με τα ποσοστά υγρασίας και ειδικού βάρους για το σκληρό σίτο και αφετέρου να περιληφθούν τεχνολογικά κριτήρια στον καθορισμό του ποιοτικού τύπου αυτού του σιτηρού· ότι, κατά συνέπεια, θα πρέπει να τροποποιηθεί ο κανονισμός (ΕΟΚ) αριθ. 2731/75 (5), όπως τροποποιήθηκε τελευταία από τον κανονισμό (ΕΟΚ) αριθ. 1580/86 (6),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 2731/75 τροποποιείται ως εξής:
1. Το άρθρο 5 αντικαθίσταται από το ακόλουθο κείμενο:
«Άρθρο 5
Ο ποιοτικός τύπος για τον οποίο έχουν καθοριστεί η ενδεικτική τιμή και η τιμή παρέμβασης του σκληρού σίτου καθορίζεται ως εξής:
1. Φυσικά κριτήρια ποιότητας:
α) σκληρός σίτος υγιής, ανόθευτος και εμπορεύσιμος, χωρίς οσμές και ζώντα παράσιτα, χρώματος κίτρινου κεχριμπαρένιου έως καστανού, τομής υαλώδους, με όψη διάφανη και κερατώδη,
β) συνολικό ποσοστό υλών οι οποίες δεν είναι σπόροι σκληρού σίτου υψηλής ποιότητας: 25 % εκ του οποίου:
- ποσοστό σπόρων σκληρού σίτου οι οποίοι έχουν χάσει εξ ολοκλήρου ή μερικώς την υαλώδη δομή (αλευρώδεις): 20 %,
- ποσοστό θραυσμένων σπόρων: 2 %,
- ποσοστό προσμείξεων συνισταμένων από σπόρους: 2 % (ως προσμείξεις συνιστάμενες από σπόρους νοούνται οι συρρικνωμένοι σπόροι, οι σπόροι άλλων σιτηρών, οι σπόροι που έχουν προσβληθεί από παράσιτα, οι σπόροι με αποχρωματισμένο φύτρο, οι διάστικτοι σπόροι, οι σπόροι που έχουν προσβληθεί από φουζάριο και οι σπόροι που έχουν θερμανθεί με ξήρανση),
- ποσοστό σπόρων που φέρουν φύτρο: 0,5 %,
- ποσοστό διαφόρων προσμείξεων: 0,5 % (οι διάφορες προσμείξεις αποτελούνται από ξένους σπόρους, κατεστραμμένους σπόρους, αδρανείς ύλες, λέπυρα, σκληρώτια, σπόρους που έχουν προσβληθεί από δαυλίτη, νεκρά έντομα και τμήματα αυτών)·
γ) ειδικό βάρος: 80 χιλιόγραμμα ανά εκατόλιτρο,
δ) ποσοστό υγρασίας: 13 %.
2. Τεχνολογικά κριτήρια ποιότητας:
α) ποσοστό πρωτεΐνης (Ν x 5,7) που έχει αναχθεί σε ξηρά ουσία, ανώτερη ή ίση με 12,5 %,
β) ποσοστό γλουτένης, που έχει αναχθεί σε ξηρά ουσία, ανώτερη ή ίση με 8,75 %,
γ) δείκτης Hagberg ανώτερος ή ίσος με 250, συμπεριλαμβανομένων των 60 δευτερολέπτων του χρόνου παρασκευής (ανάδευση).»
2. Στο άρθρο 6 το στοιχείο β) αντικαθίσταται από το ακόλουθο κείμενο:
«β) οι μέθοδοι οι απαραίτητοι για τον προσδιορισμό:
- των υλών που δεν είναι βασικά σιτηρά υψηλής ποιότητας,
- του ποσοστού υγρασίας,
- των αλευρωδών σπόρων σκληρού σίτου,
- του ποσοστού τανίνης,
- της ικανότητας της ζύμης να υποστεί μηχανική επεξεργασία,
- του ποσοστού των πρωτεϊνών,
- του ποσοστού της γλουτένης,
- του δείκτη Zeleny,
- του δείκτη Hagberg,
καθορίζονται σύμφωνα με τη διαδικασία που προβλέπει το άρθρο 26 του κανονισμού (ΕΟΚ) αριθ. 2727/75.»
3. Στο παράρτημα, στο σημείο 2 στοιχείο β), η δεύτερη φράση διαγράφεται.
4. Στο παράρτημα, το σημείο 2 στοιχείο δ) αντικαθίσταται από το ακόλουθο κείμενο:
«δ) Σπόροι με αποχρωματισμένο φύτρο, διάστικτοι σπόροι και σπόροι που έχουν προσβληθεί από φουζάριο.
Σπόροι με αποχρωματισμένο φύτρο είναι εκείνοι των οποίων η εφυμενίδα έχει χρώμα μεταξύ καστανού και μαύρου καστανωπού και των οποίων το φύτρο είναι κανονικό και δεν βρίσκεται σε στάδιο βλάστησης. Για το μαλακό σίτο, οι σπόροι των οποίων το φύτρο είναι αποχρωματισμένο δεν λαμβάνονται υπόψη μέχρι ποσοστού 8 %.
Για το σκληρό σίτο θεωρούνται:
- ως σπόροι διάστικτοι οι σπόροι που παρουσιάζουν αποχρωματισμό μεταξύ καστανού και μαύρου καστανωπού σε άλλα σημεία εκτός από το φύτρο,
- ως σπόροι που έχουν προσβληθεί από φουζάριο, οι σπόροι των οποίων το περικάρπιο έχει προσβληθεί από μυκήλιο του φουζαρίου· οι σπόροι αυτοί παρουσιάζονται ελαφρώς συρρικνωμένοι, ρυτιδωμένοι και φέρουν εκτενείς κηλίδες, των οποίων το περίγραμμα είνα δύσκολο να προσδιοριστεί, χρώματος ροζ ή άσπρου. »
5. Στο παράρτημα προστίθεται το ακόλουθο σημείο:
«6. Αλευρώδεις σπόροι
Ως αλευρώδεις σπόροι σκληρού σίτου νοούνται οι σπόροι των οποίων ο πυρήνας δεν παρουσιάζει δομή πλήρως κολώδη.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 13 Ιουλίου 1987.

Labels: 2
3
17